text: Glæde i Nr. Snede og Ejstrupholm: Landbetjenten er reddet
  12 januar 2017 kl. 11.24
  Der er glæde i Nr. Snede og Ejstrupholm. Byernes landbetjent er, som den eneste landbetjent i hele Midt- og Vestjyllands politi, reddet.
  Landbetjent Viggo Nielsen fra Nr. Snede bliver den eneste landbetjent i hele Midt- og Vestjyllands Politi, der får lov til at blive på sin post.
  De øvrige landbetjente i Vildbjerg, Tarm, Hvide Sande og Videbæk forsvinder, og nærpolitistationen i Brande lukker også. Det sker fra oktober.
  De to byer, Nr. Snede og Ejstrupholm, har kæmpet for at bevare funktionen som landbetjent i deres område - og det er de to byers lokalråd glade for.
  - Vi er yderst tilfredse med, at vi får lov at beholde vores landbetjent. Vi har ikke fået nogen forklaring på hvorfor - måske er det fordi vi har et fængsel i nærheden, som politiet også skal hjælpe i ny og næ, siger formanden for Nr. Snede lokalråd, Hans Jørgen Jensen, til TV SYD.
  Glæden er så stor, at bevarelsen af landbetjenten fejres med "knippelsuppe" til alle næste lørdag formiddag ved Superbrugsen i Nr. Snede.
  Landbetjent Viggo Nielsen glæder sig også over, at han kan fortsætte arbejdet i Nr. Snede og Ejstrupholm:
  - Det er en god nyhed, som politidirektør Jens Kaasgaard gav mig. Jeg bliver snart 60 år - men jeg fortsætter som politimand til jeg falder af cyklen, siger han med smil og glæde  i stemmen til TV SYD.
  